钦定古今图书集成/理学汇编/文学典/第200卷 > 《跋王元度诗》前人
## 钦定古今图书集成/理学汇编/文学典/第200卷 > 《跋王元度诗》前人

诗贵轻清，恶重浊。王君诗如人炼形，跳出顶门，极天
下之轻；如人绝粒，不食烟火，极天下之清。殆欲遗万
事而求其内，离一世而立于独矣。虽然，古诗于人伦
刑政之大，鸟兽草木之微，莫不该备，非必遗事也。《考
槃》于君，《小弁》于亲，卷卷而不忍舍，非必离世也。君为
梅溪先生诸孙，门户传付之重，家庭责望之厚，方当
出而鸣。国家之盛，乌得为是往而不返者哉！他日寄
我《续集》，当别为君下语。